
TERVEYSMINISTERIÖ 


Ylitarkastaja Kyösti Waris 2.2.2009 


Työterveyshuollon rakenteet ja toiminta tukemaan työterveyshenkilöstön, 


erityisesti työterveyspsykologin työtä ja parantamaan asiakastyytyväisyyttä 


Tämä muistio on syntynyt niiden kokemusten ja havaintojen perusteella, joita olen vuosien ja 
vuosikymmenten aikana tehnyt työterveyshuollon perusteista ja toiminnasta. Työterveyshuoltolaki on ollut 
voimassa kolmenkymmenen vuoden ajan. Tänä aikana työterveyshuolto on kehittynyt paljon. Sen toiminta ja 
sisältö ovat monipuolistuneet. Myös asiantuntevaa henkilöstöä, kuten työterveyspsykologit ja 
työfysioterapeutit, on vuosien varrella saatu lisää työterveyshuollon toimintaan. Tällä tavalla 
työterveyshuolto on pystynyt tarjoamaan asiakkailleen entistä monipuolisempia palveluja ja palvellut heidän 


etujaan. 


Työterveyshuoltoa tulisi kehittää edelleen korjaamalla sen perusteita ja käytäntöjä. Tähän päästään 
uudistamalla työterveyshuoltolainsäädäntöä, selkiyttämällä henkilöstön tehtäviä, lisäämällä henkilöstön 
yhteistoimintaa ja soveltamalla moniammatillisuuden periaatteita. Tässä muistiossa esitetyt näkökohdat ovat 
kirjoittajan henkilökohtaisia näkemyksiä siitä, miten työterveyshuoltoa tulisi kehittää tavoitteena henkilöstön 


jaksaminen ja työhyvinvointi, työkyky, tehokkuus ja asiakastyytyväisyys. 


Työterveyshuoltolain tarkoitus toteutumaan 


Työterveyshuoltolain (1383/2001, 1 $) tarkoitus on työntekijöiden terveyden edistäminen ja työstä ja 
työolosuhteista aiheutuvien terveyshaittojen ehkäisy. Käytännön työssä työterveyshuollon toiminta painottuu 
sairauksien hoitoon, vaikka se ei kuulu lakisääteisen työterveyshuollon velvoitteisiin. Tästä aiheutuu monia 
alla mainittuja kehittämistarpeita ja suoranaisia haittatekijöitä. Nämä vaarantavat työterveyshuollon 
tarkoituksen toteutumisen. Työterveyshuollon henkilöstölle, erityisesti ns. asiantuntijoille, kuten 


työterveyspsykologeille, niistä aiheutuu selkeitä terveyden ja työhyvinvoinnin riskitekijöitä. 


Työterveyshuoltoa tulee mielestäni kehittää niin, että lain edellyttämä terveyden haittoja ehkäisevä ja 


terveyttä edistävä työ painottuvat toiminnassa. Tähän tarvitaan koko työterveyshenkilöstön työpanos. 

Työterveyshuollon toiminnan kehittäminen toteutuu mm. uudistamalla työterveyshuoltolakia (1383/2001) ja 


hyvästä työterveyshuoltokäytännöstä annettua asetusta (VNa 1484/2001). 


Työterveyshuollon ammattihenkilönimikkeisiin selkeyttä 


Työterveyshuoltolain (21.12.2001/1383, 5 8) mukaan työantajan tulee käyttää riittävästi työterveyshuollon 
ammattihenkilöitä ja heidän tarpeellisiksi katsomiaan asiantuntijoita hyvän työterveyshuoltokäytännön 


mukaisesti. 


Työterveyshuollon ammattihenkilöllä tarkoitetaan terveydenhuollon ammattihenkilöistä annetussa laissa 
(559/1994) tarkoitettua terveydenhuollon ammattihenkilöä, jolla on työterveyshuollon erikoislääkärin 
pätevyys tai muun laillistetun lääkärin taikka terveydenhoitajan pätevyys ja työterveyshuollon toteuttamiseen 


tarvittava koulutus (THL 1383/2001, 3 $8 4 mom). 


Työterveyshuollon asiantuntijalla tarkoitetaan muun muassa henkilöitä, joilla on psykologin tai 
fysioterapeutin pätevyys ja riittävät tiedot työterveyshuollosta taikka työhygienian, ergonomian, teknisen tai 
muun vastaavan alan koulutus ja riittävät tiedot työterveyshuollosta tai joilla on muun kuin 


työterveyshuollon erikoislääkärin pätevyys (THL 1383/2001, 3 & 5 mom). 


On huomattava, että mm. asianmukaisen koulutuksen saaneet psykologit, kuten myös fysioterapeutit, ovat 
terveydenhuollon ammattihenkilöitä terveydenhuollon ammattihenkilöistä annetun lain mukaisesti (559/194, 
muutos 5 &$, 7.12.2007/1200). Työterveyspsykologi on näin paitsi työterveyshuollon asiantuntija myös 
terveydenhuollon ammattihenkilö. Työterveyshuoltolaki on tässä ristiriidassa terveydenhuollon 
ammattihenkilöistä annetun lain kanssa rajatessaan keinotekoisesti ja ehkä jopa tarkoitushakuisesti muut kuin 


lääkärit ja terveydenhoitajat työterveyshuollon ammattihenkilönimikkeen ulkopuolelle. 


Edellä mainittu ongelma voidaan korjata uudistamalla työterveyshuoltolaki siten, että kaikki 
työterveyshuollossa toimivat asiantuntijat (terveydenhuollon ammattihenkilöt) määritellään myös 
työterveyshuollon ammattihenkilöiksi. Tosiasiallisesti he ovat sellaisia, sillä heillä on velvollisuus osallistua 


säännöllisesti työterveyshuoltoa koskevaan täydennyskoulutukseen. 

Hyvä työterveyshuolto käytäntöön 


Hyvästä työterveyshuoltokäytännöstä annetussa valtioneuvoston asetuksessa (VNa 27.12.2001/1484, 2 $) 
hyvään työterveyshuoltokäytäntöön katsotaan kuuluvan mm. hyvä ammattikäytäntö sekä monitieteinen ja 
moniammatillinen toimintatapa. Moniammatillisuus toteutuu mielestäni hyvällä yhteistyöllä eri 
ammattiryhmien kesken ja siten, että kaikkien ammattiryhmien asiantuntemusta käytetään hyväksi 
päätöksenteossa ja toiminnassa. Työterveyshuollon toiminnassa nämä periaatteet vaarantuvat mm. 


edellisessä jaksossa mainitun ammattinimikkeistön ristiriitaisuudesta johtuen. 


Tietooni on tullut tapauksia, joissa työterveyshoitajat ovat yksipuolisesti päättäneet siitä, ketkä pääsevät 
työterveyspsykologin vastaanotolle ja siitä, mitä työterveyspsykologi (toinen terveydenhuollon 
ammattihenkilö) ylipäätään saa tehdä. Näin he esimiehensä valtuuttamina ovat käyttäneet psykologeihin 
nähden esimiehelle kuuluvaa työnjohtovaltaa. Tällaisesta työrooliristiriidasta aiheutuu monia ongelmia, 
kuten esimerkiksi se, että menettelytapa koetaan paitsi epäoikeudenmukaisena myös potilasturvallisuutta 


vaarantavana. 


Psykologilla on juuri se erityisasiantuntemus, jota tarvitaan jo siinä vaiheessa, kun arvioidaan asiakkaan 
hoidon tarvetta ja tehdään jatkosuunnitelmia hänen kuntouttamisekseen. Työterveyspsykologin 
asiantuntemusta tarvitaan myös silloin, kun työterveyshuolto suorittaa lakisääteistä tehtäväänsä; kun 
arvioidaan työn ja työolosuhteiden psykososiaalista kuormittavuutta ja näiden tekijöiden merkitystä 


asiakkaan terveydelle sekä kehitettäessä työyhteisöjä. 


Edellä mainittuja ongelmia voidaan korjata muuttamalla työterveyshuollosta annettua valtioneuvoston 
asetusta ( VNa 27.12.2001/1484, 2 &) niin, että siinä velvoitetaan kaikki työterveyshuollossa toimivat 
ammattihenkilöt (Vrt. ed. jakso, viim. kpl.) toimimaan yhteistyössä työterveyshuollon toimintoja 
toteutettaessa ja että eri ammattiryhmille taataan riittävä päätöksenteon itsenäisyys omaan työhön liittyvissä 


asioissa. 


Korvauskäytäntö asianmukaiseksi 


Käytäntö on osoittanut, että erityisesti työterveyspsykologit joutuvat työterveyshuollon muista 
ammattiryhmistä poiketen raportoimaan, miten heidän toimenpiteensä liittyvät työterveyshuoltoon ja kuka on 
antanut heille luvan tällaiseen toimintaan. Työterveyspsykologin työn kannalta tilanne on aika mahdoton ja 


se on seurausta edellä mainituista työterveyshuollon toimintaa säätelevän lainsäädännön ja käytännön 


> 

toiminnan epäselvyyksistä. Tiedossani ei ole toista ammattiryhmää kuin työterveyspsykologit, joiden työtä 
tarkkaillaan yhtä paljon. Tämä aiheuttaa tarpeetonta kitkaa, tehottomuutta ja voimavarojen väärinkäyttöä 
työssä, jota tehdään muutenkin kovassa työpaineessa. Kelan menettelytapoja tulisi tässä suhteessa tarkistaa. 
Kelan roolia ja käytäntöjä työterveyshuollon kulujen korvaajana tulisi arvioida uudelleen. Tämä voidaan 


tehdä työterveyslainsäädännön uudistamisen yhteydessä. 


Ammattitaito, jaksaminen ja asiakastyytyväisyys tavoitteiksi 


Työterveyshuoltolaissa (1383/2001, 5 $) velvoitetaan työterveyshuollossa toimivilta osallistumista 
täydennyskoulutukseen. Tämän lisäksi työterveyshuollon palveluja tuottavien organisaatioiden tulisi 
huolehtia siitä, että henkilöstö, kuten myös työterveyspsykologit, voivat saada tarvitsemaansa ammatillista 
tukea työssään esimerkiksi työnohjauksen muodossa. Osaltaan työpaineita voidaan vähentää työn hyvällä 
organisoinnilla siten, että hoidosta vastaavat voivat osallistua riittävästi yhteisiin palavereihin ja tiimeihin. 
Työterveyshenkilöstön työ tulisi mitoittaa oikein huolehtimalla siitä, että annettuja suosituksia eri 
ammattiryhmien maksimiasiakaspohjista ei ylitetä. Tämän lisäksi tulee huolehtia siitä, että henkilöstöllä on 
riittävät säätelymahdollisuudet omaan työmääräänsä, työnsä sisältöön ja työnsä suorittamistapaan. Näin 


viime kädessä taataan asiakkaiden edut ja heidän tyytyväisyytensä työterveyshuollon toimintaan jatkossakin. 

